**პროექტი**

**აჭარის ავტონომიური რესპუბლიკის**

**კ ა ნ ო ნ ი**

**„აჭარის ავტონომიური რესპუბლიკის ნორმატიული აქტების შესახებ“**

**აჭარის ავტონომიური რესპუბლიკის კანონში ცვლილების**

**შეტანის თაობაზე**

**მუხლი 1.** „აჭარის ავტონომიური რესპუბლიკის ნორმატიული აქტების შესახებ“ აჭარის ავ­ტო­ნომიური რესპუბლიკის კანონის (საქართველოს საკანონმდებლო მაცნეს ვებგვერდი, (www. matsne.gov.ge), 20.06.2017, სარეგისტრაციო კოდი: 010240010.30.056.016064) მე-18 მუხლის მე-2 პუნქტის „ბ“ ქვეპუნქტი ამოღებულ იქნეს.

**მუხლი 2.** ეს კანონი ამოქმედდეს გამოქვეყნებისთანავე.

აჭარის ავტონომიური რესპუბლიკის

მთავრობის თავმჯდომარე თორნიკე რიჟვაძე

ბათუმი,

2024 წლის

№

**განმარტებითი ბარათი**

**აჭარის ავტონომიური რესპუბლიკის კანონის პროექტზე**

**„აჭარის ავტონომიური რესპუბლიკის ნორმატიული აქტების შესახებ“**

**აჭარის ავტონომიური რესპუბლიკის კანონში ცვლილების შეტანის თაობაზე**

**ა) ზოგადი ინფორმაცია კანონის პროექტის შესახებ:**

**ა.ა) კანონის პროექტის მიღების მიზეზი:**

„აჭარის ავტონომიური რესპუბლიკის ნორმატიული აქტების შესახებ“ აჭარის ავტონომიური რესპუბლიკის კანონის მე-18 მუხლის მე-2 პუნქტის „ბ“ ქვეპუნქტის თანახმად, საკანონმდებლო ინიციატივის უფლების მქონე სუბიექტის მიერ, კანონპროექტის უმაღლეს საბჭოში დაინიცირებისას მას უნდა დაერთოს იმ მუხლის (მუხლების) მოქმედი სრული რედაქცია, რომელშიც (რომლებშიც) წარმოდგენილი კანონპროექტით შედის ცვლილება, მათ შორის, ხდება მისი (მათი) ამოღება.

აღნიშნული ჩანაწერი 2017 წელს მიღებულ კანონში გადმოტანილი იქნა 2004 წელს მიღებული „აჭარის ავტონომიური რესპუბლიკის ნორმატიული აქტების შესახებ“ აჭარის ავტონომიური რესპუბლიკის კანონიდან და იგი განპირობებული იყო იმ გარემოებით, რომ იმ პერიოდისათვის, როგორც 2004, ასევე 2017 წლებში არ არსებობდა აჭარის ავტონომიური რესპუბლიკის საკანონმდებლო აქტების ერთიანი ბაზა, სადაც ხელმისაწვდომი იქნებოდა აჭარის ავტონომიური რესპუბლიკის უმაღლესი საბჭოს მიერ მიღებული საკანონმდებლო აქტების საბოლოო კონსოლიდირებული ვერსიები. შესაბამისად, კანონში არსებული ჩანაწერის დანიშნულება იყო, დაინტერესებულ პირებს ჰქონოდათ შესაძლებლობა გაცნობოდენ უმაღლეს საბჭოში დაინიცირებული კანონპროექტის იმ მუხლის (მუხლების) მოქმედ სრულ რედაქციას, რომელშიც (რომლებშიც) კანონპროექტით შედიოდა ცვლილება, მათ შორის, ხდებოდა მისი (მათი) ამოღება.

დღეის მდგომარეობით, აჭარის ავტონომიური რესპუბლიკის მოქმედი საკანონმდებლო აქტების სრული და საბოლოო კონსოლიდირებული ვერსიები, რომელიც პრაქტიკულად გამოყენებადია, განთავსებულია საქართველოს საკანონმდებლო მაცნეს ვებგვერდზე და ყველა დაინტერესებული პირისთვის უფასოდ არის ხელმისაწვდომი.

ამასთანავე მხედველობაშია მისაღები, რომ საკანონმდებლო ინიციატივის უფლების მქონე სუბიექტის მიერ კანონპროექტის დაინიცირებისას, შესაბამისი კანონის მოქმედი რედაქციის დართვა ხდება მატერიალური დოკუმენტის სახით. მაგალითისათვის, აჭარის ავტონომიური რესპუბლიკის რესპუბლიკური ბიუჯეტის კანონში ცვლილების შემთხვევაში, მოქმედი რედაქცია, რომელიც მატერიალური დოკუმენტის სახით ერთვის კანონპროექტს 500 ფურცელს აჭარბებს.

**ა.ბ) კანონის პროექტის მიზანი:**

კანონპროექტის მიზანია, საკანონმდებლო ინიციატივის უფლების მქონე სუბიექტს აღარ ჰქონდეს საკანონმდებლო ვალდებულება, რომ კანონპროექტს დაურთოს იმ მუხლის (მუხლების) მოქმედი სრული რედაქცია, რომელშიც (რომლებშიც) მის მიერ დაინიცირებული კანონპროექტით შედის ცვლილება, მათ შორის, ხდება მისი (მათი) ამოღება. კანონპროექტის მიზანს ასევე წარმოადგენს მოკრძალებული წვლილის შეტანა გარემოზე ზრუნვის საკითხში.

**ა.გ) კანონის პროექტის ძირითადი არსი:**

კანონპროექტის შესაბამისად, „აჭარის ავტონომიური რესპუბლიკის ნორმატიული აქტების შესახებ“ აჭარის ავტონომიური რესპუბლიკის კანონის მე-18 მუხლის მე-2 პუნქტიდან ამოღებული იქნება „ბ“ ქვეპუნქტი, რომლის თანახმად, კანონპროექტს უნდა დაერთოს იმ მუხლის (მუხლების) მოქმედი სრული რედაქცია, რომელშიც (რომლებშიც) წარმოდგენილი კანონპროექტით შედის ცვლილება, მათ შორის, ხდება მისი (მათი) ამოღება.

**ბ) კანონპროექტის ფინანსური დასაბუთება:**

**ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო;**

კანონპროექტი არ საჭიროებს დამატებით ხარჯებს.

**ბ.ბ) კანონპროექტის გავლენა აჭარის ავტონომიური რესპუბლიკის რესპუბლიკური ბიუჯეტის საშემოსავლო ნაწილზე;**

კანონპროექტი არ მოახდენს გავლენას ბიუჯეტის საშემოსავლო ნაწილზე.

**ბ.გ) კანონპროექტის გავლენა აჭარის ავტონომიური რესპუბლიკის რესპუბლიკური ბიუჯეტის ხარჯვით ნაწილზე;**

კანონპროექტი არ იქონიებს გავლენას ბიუჯეტის ხარჯვით ნაწილზე.

**ბ.დ) აჭარის ავტონომიური რესპუბლიკის ახალი ფინანსური ვალდებულებები;**

კანონპროექტის მიღება არ წარმოქმნის ახალ ფინანსურ ვალდებულებებს.

**ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება;**

კანონპროექტის მიღება არ წარმოშობს ფინანსურ შედეგებს.

**ბ1) ბავშვის უფლებრივ მდგომარეობაზე კანონის პროექტის ზეგავლენის შეფასება:**

კანონის პროექტი უშუალო გავლენას არ ახდენს ბავშვის უფლებრივ მდგომარეობაზე.

**ბ​2) გენდერული თანასწორობის მდგომარეობაზე კანონის პროექტის მოსალოდნელი ზეგავლენის შეფასება:**

კანონის პროექტს არა აქვს მოსალოდნელი ზეგავლენა გენდერული თანასწორობის მდგომარეობაზე.

**გ) კანონის პროექტის მომზადების პროცესში მიღებული კონსულტაციები:**

**გ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტები, რომლებმაც მონაწილეობა მიიღეს კანონპროექტის შემუშავებაში;**

ასეთი არ არსებობს.

**გ.ბ) კანონის პროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ;**

ასეთი არ არსებობს.

**დ) კანონის პროექტის ავტორი.**

აჭარის ავტონომიური რესპუბლიკის უმაღლესი საბჭოს საკონსტიტუციო, იურიდიულ და საპროცედურო საკითხთა კომიტეტის თავმჯდომარე ვლადიმერ მგალობლიშვილი.

**ე) კანონის პროექტის ინიციატორი.**

აჭარის ავტონომიური რესპუბლიკის უმაღლესი საბჭოს საკონსტიტუციო, იურიდიულ და საპროცედურო საკითხთა კომიტეტი.

**„აჭარის ავტონომიური რესპუბლიკის ნორმატიული აქტების შესახებ“ აჭარის ავტონომიური რესპუბლიკის კანონის იმ მუხლის მოქმედი სრული რედაქცია, რომელშიც წარმოდგენილი კანონის პროექტის შედის ცვლილება**

**მუხლი 18. ნორმატიული აქტის პროექტის თანდართული დოკუმენტები**

1. კანონპროექტს უნდა დაერთოს განმარტებითი ბარათი, რომელშიც აისახება:  
ა) ზოგადი ინფორმაცია კანონპროექტის შესახებ. მასში აღინიშნება:  
ა.ა) კანონპროექტის მიღების მიზეზი;  
ა.ბ)კანონპროექტის მიზანი;  
ა.გ) კანონპროექტის ძირითადი არსი;  
ბ) კანონპროექტის ფინანსური დასაბუთება. მასში აღინიშნება:  
ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო;  
ბ.ბ) კანონპროექტის გავლენა ბიუჯეტის საშემოსავლო ნაწილზე;  
ბ.გ) კანონპროექტის გავლენა ბიუჯეტის ხარჯვით ნაწილზე;  
ბ.დ) აჭარის ავტონომიური რესპუბლიკის ახალი ფინანსური ვალდებულებები;  
ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვ რცელდება კანონპროექტის მოქმედება;  
ბ​1) ბავშვის უფლებრივ მდგომარეობაზე კანონპროექტის ზეგავლენის შეფასება;  
ბ​2) გენდერული თანასწორობის მდგომარეობაზე კანონპროექტის მოსალოდნელი ზეგავლენის შეფასება;  
გ) კანონპროექტის მომზადების პროცესში მიღებული კონსულტაციები. მასში აღინიშნება:  
გ.ა) კანონპროექტის შემუშავებაში მონაწილე სახელმწიფო, არასახელმწიფო ან/და საერთაშორისო ორგანიზაცია (დაწესებულება), ექსპერტი, ასეთის არსებობის შემთხვევაში;  
გ.ბ) კანონპროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ, ასეთის არსებობის შემთხვევაში;  
დ) კანონპროექტის ავტორი;  
ე) კანონპროექტის ინიციატორი.  
2. კანონპროექტს ასევე უნდა დაერთოს:  
ა) კანონპროექტი სხვა საკანონმდებლო აქტში იმ ცვლილების შეტანის შესახებ, რომელსაც გამოიწვევს კანონპროექტის მიღება ან რომლითაც განისაზღვრება ამ ნორმატიული აქტის ნორმათა დარღვევისათვის დადგენილი პასუხისმგებლობა;  
ბ) იმ მუხლის (მუხლების) მოქმედი სრული რედაქცია, რომელშიც (რომლებშიც) წარმოდგენილი კანონპროექტით შედის ცვლილება, მათ შორის, ხდება მისი (მათი) ამოღება;  
გ) დამოუკიდებელი ექსპერტის დასკვნა ასეთის არსებობის შემთხვევაში;  
დ) შესაბამის ორგანოში კანონით დადგენილი წესით რეგისტრირებული ლობისტის დასკვნა, ასეთის არსებობის შემთხვევაში.  
3. აჭარის ავტონომიური რესპუბლიკის უმაღლესი საბჭოს კომიტეტის საკანონმდებლო ინიციატივით წარდგენილ კანონპროექტს უნდა დაერთოს კომიტეტის სხდომის ოქმის ამონაწერი, რ ომელშიც მითითებულია მისი წარდგენის თაობაზე მიღებული გადაწყვეტილება.  
4. (ამოღებულია - 04.04.2019, №85-უ.ს.რ.ს.).  
5. კანონქვემდებარე ნორმატიული აქტის პროექტს უნდა დაერთოს:  
ა) განმარტებითი ბარათი, რომელშიც აისახება ნორმატიული აქტის პროექტის მიღების (გამოცემის) მიზეზი, მისი დამახასიათებელი ძირითადი ნიშნები, იმ შედეგების საფინანსო-ეკონომიკური გაანგარიშება, რომლებსაც გამოიწვევს წარდგენილი პროექტის მიღება (გამოცემა). განმარტებით ბარათში აღინიშნება აგრეთვე ნორმატიული აქტის პროექტის ავტორი (ავტორები) და წარმდგენი;  
ბ) პროექტი სხვა ნორმატიულ აქტში იმ ცვლილების შეტანის შესახებ, რომელსაც გამოიწვევს წ არდგენილი პროექტის მიღება (გამოცემა);  
გ) ბავშვის უფლებრივ მდგომარეობაზე ნორმატიული აქტის ზეგავლენის შეფასება (აჭარის ავტონომიური რესპუბლიკის მთავრობის ან აჭარის ავტონომიური რესპუბლიკის მინისტრის მიერ შემუშავებული ნორმატიული აქტის შემთხვევაში);  
დ) გენდერული თანასწორობის მდგომარეობაზე ნორმატიული აქტის პროექტის მოსალოდნელი ზეგავლენის შეფასება.  
6. ამ მუხლის პირველი პუნქტის „ბ​​2“ ქვეპუნქტითა და მე-5 პუნქტის „დ“ ქვეპუნქტით გათვალისწინებული გენდერული თანასწორობის მდგომარეობაზე ნორმატიული აქტის პროექტის ზეგავლენის (თუ ასეთი ზეგავლენის მოხდენა მოსალოდნელია) შეფასება უნდა მოიცავდეს იმ დადებითი ან უარყოფითი ზეგავლენის დასაბუთებას ან/და იმ დადებითი ან უარყოფითი ზეგავლენის შესახებ ინფორმაციას, რომელიც, ნორმატიული აქტის პროექტის ავტორის/ინიციატორის მოსაზრებით, შეიძლება ნორმატიული აქტის მიღებამ მოახდინოს გენდერული თანასწორობის მდგომარეობაზე. თუ, ნორმატიული აქტის პროექტის ავტორის/ინიციატორის მოსაზრებით, ნორმატიული აქტის მიღებით გენდერული თანასწორობის მდგომარეობაზე ზეგავლენის მოხდენა მოსალოდნელი არ არის, იგი ამის შესახებ განმარტებითი ბარათის შესაბამის ნაწილში აღნიშნავს. ნორმატიული აქტის მიღებით გენდერული თანასწორობის მდგომარეობაზე ზეგავლენის მოხდენა მოსალოდნელია იმ შემთხვევაში, თუ, ნორმატიული აქტის პროექტის ავტორის/ინიციატორის მოსაზრებით:  
ა) დგინდება ახალი ან/და სპეციფიკური უფლებები, ვალდებულებები ან შესაძლებლობები, რომლებიც ნორმატიული აქტის მიღების შემდეგ გაუჩნდება ქალს ან მამაკაცს დიფერენცირებულად ან/და უთანასწოროდ;  
ბ) ხორციელდება ცვლილებები, რომლებიც პირდაპირ ან არაპირდაპირ გამომდინარეობს ნორმატიული აქტის პროექტიდან და უთანასწოროდ ზღუდავს ან უწყობს ხელს ქალისთვის ან მამაკაცისთვის განათლების, დასაქმების, ჯანმრთელობის დაცვის, სოციალური დაცვის, ძალადობისგან დაცვის, შემოსავლებისა და სხვა სიკეთის, აგრეთვე სოციალურ, ეკონომიკურ და პოლიტიკურ პროცესებში მონაწილეობის დიფერენცირებულ ან/და უთანასწორო ხელმისაწვდომობას;  
გ) ნორმატიული აქტის პროექტს აქვს ქალისა და მამაკაცის სამართლებრივ ან ფაქტობრივ თანასწორობაზე სხვა მოსალოდნელი გავლენა.  
7. ამ მუხლის პირველი პუნქტის „ბ​​2“ ქვეპუნქტითა და მე-5 პუნქტის „დ“ ქვეპუნქტით გათვალისწინებული გენდერული თანასწორობის მდგომარეობაზე ნორმატიული აქტის პროექტის ზეგავლენის (თუ, ნორმატიული აქტის პროექტის ავტორის/ინიციატორის მოსაზრებით, ასეთი ზეგავლენის მოხდენა მოსალოდნელია) შეფასება შეიძლება მოიცავდეს იმ შესაბამის ფაქტებზე, ინფორმაციის წყაროებზე ან/და მტკიცებულებებზე მითითებას, რომელთა მიხედვითაც შესაძლებელია ამ მუხლის მე-6 პუნქტით გათვალისწინებული გარემოებების შეფასება და რომლებითაც ნორმატიული აქტის პროექტის ავტორი/ინიციატორი ხელმძღვანელობდა.